|  |  |  |  |  |  |  |  |
| --- | --- | --- | --- | --- | --- | --- | --- |
|

|  |  |
| --- | --- |
|  |  |
| Dato 29-06-2020  | ANP |
| Sagsnr. 07-9900- |  |

 |  |

**Oplæg til refleksion og træning i at anvende spørgsmålstyper ud fra øvelser, cases og rollespil mm.**

*Med udgangspunkt i kapitel 3 og 4 i ”Vejledning om forebyggende hjemmebesøg til ældre” (Sundhedsstyrelsen 2020) kan personalemøder med fordel planlægges med henblik på træning i at arbejde systematisk med den sundhedspædagogiske indfaldsvinkel og de forskellige spørgsmålstyper, der er præsenteret.*

**Case: Erik og Bente**

Erik og Bente er henholdsvis 77 år og 72 år. De bor i en stor lejlighed midt i byen og har altid klaret sig selv. Erik er en entreprenant type, der er vant til at sætte dagsordenen i sit liv. Bente har over nogle år oplevet, at Eriks fysiske og kognitive funktionsniveau falder. Bente synes, de har brug for viden om, hvilke muligheder der er for evt. hjælp. Efter henvendelse til kommunen får de besøg af forebyggelseskonsulenten.

Det er første gang, Bente og Erik stifter bekendtskab med ”kommunen”. Erik synes ikke, der er behov for kontakten. Han siger direkte, at han jo altid har løst problemerne selv og hverken har haft eller har brug for hjælp. Tværtimod har han været den, der har hjulpet andre, så han kan ikke helt se formålet med besøget.

Bente fortæller om sine oplevelser med Eriks dårlige gangfunktion, der nu gør, at han slet ikke kommer uden for lejligheden mere. Hun er bekymret for, at Erik ”ender i kørestol, hvis der ikke sker noget”. Erik erkender, at han ikke går så godt længere. Han fortæller, at han er meget svimmel, hvilket han tilskriver alderen – ”og det hører jo med til livet at vi bliver ældre”. Bente har på et tidspunkt foreslået ham at prøve naboens rollator, hvilket Erik overhovedet ikke vil høre tale om. Han kan slet ikke se sig selv med en rollator – ”om den så er nok så god”.

Samtalen tydeliggør, at Bente og Erik har forskellige oplevelser af situationen og af Eriks formåen. Hvor Bente fx oplever, at Erik kun går fra sit kontor til stuen, mener Erik, at han går rundt i hele lejligheden og flere gange om dagen. Denne forskellighed afspejler sig i hele samtalen.

|  |
| --- |
| Spørgsmål til fælles faglig drøftelse* Hvilke muligheder og barrierer ser I for hhv. Erik og Bentes aktive deltagelse i besøget? Hvordan vil I afsøge Eriks perspektiv i aktiv deltagelse – også mens Bente er der?
* Hvordan ville I spørge ind til henholdsvis Erik og Bentes sundhedskompetence ift. Eriks tilstand? Hvilke udfordringer ligger der i, at de kan variere – og hvordan vil I håndtere det gennem besøget?
* Af de fem delkomponenter i handlekompetencen (Viden og indsigt, engagement, vision, handleerfaringer og kritisk sans) ser I hos Erik – og stemmer de overens med Bentes? Og hvordan kan der i samtalen gennem spørgsmål bygges videre på disse?
 |